Fótbrotnaði illa við Botnsúlur í Hvalfirði Þyrla Landhelgis-gæslunnar var kölluð út upp úr klukkan tvö í dag eftir að tilkynning barst um mann sem slasaðist við Botnsúlur í Hvalfirði . Maðurinn hafði fótbrotnað illa og óskaði eftir aðstoð . Var þá þyrlan í æfingu á ytri höfn Reykjavíkur og hélt strax inn á Reykjavíkurflugvöll til að taka eldsneyti . Um 40 björgunarsveitamenn ásamt sjúkraflutningsmönnum og lögreglumönnum úr sérsveitinni sem voru á æfingu í Hvalfirðinum eru komnir á slysstaðinn . Þyrla Landhelgisgæslunnar hefur verið að flytja björgunarmenn á staðinn þar sem hún gat ekki athafnað sig á slysstaðnum þar sem maðurinn var í miklum bratta . Verið er að undirbúa flutning á manninum en flytja þarf hann á sjúkrabörum fótgangandi á þriðja hundrað metra við mjög erfiðar aðstæður . Þar mun björgunarbíll taka á móti honum og keyra að þyrlunni sem flytur hann síðan á sjúkrahús . Hvasst er á staðnum og mikill skafrenningur sem gerir björgunarmönnum erfitt fyrir .